แนวโน้มหุ้นเช้าแกว่งกรอบแคบ
นักวิเคราะห์ฯคาดตลาดหุ้นไทยเช้านี้แกว่งในกรอบแคบ จับตาผลเลือกตั้งประธานาธิบดีสหรัฐฯ
6 พ.ย. 2555

นักวิเคราะห์ฯคาดตลาดหุ้นไทยเช้านี้แกว่งในกรอบแคบ จับตาผลเลือกตั้งประธานาธิบดีสหรัฐฯ
นายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ สำนักวิจัยทิสโก้ กล่าวว่า วันนี้ตลาดแกว่งในกรอบแคบๆ ตลาดยังรอปัจจัยทั้งเรื่องของผลการเลือกตั้งประธานาธิบดีสหรัฐ, ตัวเลข PMI ภาคบริการของยุโรปในเดือน ต.ค. และตัวเลขภาคการผลิตของประเทศอังกฤษ ในเดือน ก.ย. 
"ปัจจัยในประเทศยังไม่เห็นอะไรที่เป็นตัวเลขสำคัญ วันนี้ตลาดแกว่งยอดฐานที่ 1,300-1,315 จุด ยังรอผลการเลือกตั้งประธานาธิบดีสหรัฐที่จะเกิดขึ้นในคืนวันนี้ ตลาดหุ้นทั่วโลกส่วนใหญ่ตอนนี้คือการชะลอการลงทุนอยู่จับตาที่ผลการเลือกตั้งนี้เป็นหลัก เพราะว่าคู่แข่งมีคะแนนสูสีกัน"นายอภิชาติ กล่าว
นอกจากนี้ ตลาดยังกังวลเรื่องของหนี้ยุโรปมากขึ้น หลังจากสเปนเปิดเผยตัวเลขผู้ว่างงานเพิ่มขึ้น 2.7% มาอยู่ที่ 4.83 ล้านคนในเดือน ต.ค.นอกจากนี้ ยังมีความกังวลเกี่ยวกับเรื่องของหนี้กรีซว่าจะผ่านกฏหมายรัดเข็มขัดได้หรือไม่ หากไม่ผ่านก็จะไม่ได้รับเงินช่วยเหลือมาแก้ไขปัญหา ซึ่งเป็นปัจจัยที่นักลงทุนยังติดตามและเป็นห่วงอยู่